Կոնստանտին Բոլշակով

Կոնստանտին Բոլշակով (ռուս.՝ Константин Аристархович Большаков, մայիսի 14 (26), 1895, Մոսկվա, Ռուսական կայսրություն - ապրիլի 21, 1938(1938-04-21), Կոմմունարկայի կրակահրապարակ), ռուս բանաստեղծ, արձակագիր։


== Կենսագրություն ==
Կոնստանտին Բոլշակովը ծնվել է 1895 թվականին Մոսկվայում դեղագործի ընտանիքում (այլ տվյալներով` Ստարո-Եկատերինսկի հիվանդանոցի կառավարիչ),  (այժմ` Մ. Ֆ. Վլադիմիրսկու անվան Մոսկվայի մարզային գիտա-հետազոտական կլինիկական ինստիտուտ)։
Բանաստեղծություններ սկսել է գրել, երբ 14 կամ 15 տարեկան էր։ Համարյա այդ ժամանակ ծանոթանում է ռուս բանաստեղծ Վալերի Բրյուսովի հետ։ 1911 թվականին Մոսկվայում լույս է տեսնում Բոլշակովի «Մոզաիկա» բանաստեղծությունների և արձակի ժողովածուն, որը հարուցում է Ն. Գումիլյովի զուսպ արձագանքը։ Գրքում բացահայտ զգացվում է Կոնստանտին Բալմոնտի ազդեցությունը։ Հաճախ այդ ժողովածուն համարում են Բոլշակովի առաջին գիրքը, բայց տեսակետ կա, որ «Մոզաիկա»-ն պատկանում է նրա ազգանվանակցին։ 1913 թվականին ավարտում է մոսկովյան 7-րդ գիմնազիան և ընդունվում Մոսկվայի համալսարանի իրավաբանական ֆակուլտետը։  1914 թվականին բանաստեղծը թողնում է համալսարանը և ընդունվում Նիկոլաևի հեծելազորային ուսումնարան, որն ավարտելուց հետո մեկնում է գործող բանակ։ Ռազմական ծառայության ընթացքում, որը տևում է յոթ տարի, բանաստեղծը երբեմն իր ստեղծագործությունները տպագրում է որոշ թերթերում և բանաստեղծական ժողովածուներում։ 1918 թվականից Բոլշակովը մարտնչում էր Կարմիր բանակում, իսկ Քաղաքացիական պատերազմի վերջում Սևաստոպոլի ռազմական պարետն էր։ 1922 թվականին զորացրվելուց հետո Բոլշակովը թողնում է պոեզիան և հետագայում պարբերաբար  անդրադառնում գրական աշխատանքին, որպես արձակագիր ստեղծելով մի քանի պատմվածքներ և վեպեր։ Դրանցից են «Փախուստ գերությունից, կամ Տենգինսկու հետևակային գնդի պորուչիկ Միխայիլ Լերմոնտովի տանջանքների և մահվան պատմությունը » պատմավեպը (հրատարակվել է  1929 թվականին) և «Հարյուրհինգերորդ օրվա մարշալը» ինքնակենսագրական վեպը, որտեղ վերարտադրվում են Բոլշակովի գրական կյանքի առանձին դրվագներ  (հրատարակվել է միայն վեպի առաջին գիրքը)։
1936 թվականի սեպտեմբերի 15-ին կամ 17-ին Բոլշակովը ձերբակալվում է։ Մեկ և կես տարի անց 1938 թվականի ապրիլի 21-ին, նրան գրողների և բանաստեղծների խմբի հետ միասին (դրանց թվում նաև Բորիս Պիլնյակը) գնդակահարում են։
1956 թվականին Բոլշակովը արդարացվում է և հետմահու, 1956 թվականի դեկտեմբերի 10-ին, վերականգնվում ԽՍՀՄ Գրողների միության կազմում։


== Ստեղծագործություններ ==
Բանաստեղծությունների և արձակի առաջին գիրքը «Մոզաիկան» Կոնստանտին Բոլշակովը հրատարակում է Մոսկվայում  1911 թվականին, երբ նա դեռ 16 տարեկան չկար։ Գրքում տեղ են գտել հեղինակի պատանեկան տարիների գրական փորձերը, որոնք վերաբերվում են  1904-1910 թվականների ժամանակահատվածին, երբ Բոլշակովը սովորում էր մոսկովյան  7-րդ գիմնազիայում։ «Մոզաիկա»-ի գեղարվեստական ձևավորումը կատարել է ճանաչված  գծանկարիչ Դմիտրի Մոորը։
1927 թվականին Բոլշակովը հրատարակում է պատմվածքների և հեքիաթների ժողովածու, որը վերաբերվում է խորհրդային կյանքին, Քաղաքացիական պատերազմի իրադարձություններին, որոնց ականատեսը և մասնակիցը  եղել էր ինքը։  Դրանք են «Պատահականությունների ճակատագիրը» և «Բորոտների ուղին»։  Վերջին գիրքը հրատարակվել է «Գրողների Մոսկովյան ընկերակցության կողմից»։ 1927 թվականին  «Նիկիտինյան  շաբաթօրյակներ» մոսկովյան հրատարակչությունը տպագրել էր Բոլշակովի «Сгоночь» վեպը
1961 թվականին «ձնհալի» ժամանակ, լույս է տեսնում  Բոլշակովի  «Պատմվածքներ և հեքիաթներ» գիրքը։ 2008 թվականին «Սովպոդենիե» հրատարակչությունը վերահրատարակում է  Կոնստանտին Բոլշակովի «Հարյուր հինգերորդ օրվա Մարշալը գրքի 1-ին մասը  Փաղանգի զորաշարվածքը»։


== Ծանոթագրություններ ==


== Արտաքին հղումներ ==
Библиотека поэзии. Константин Большаков
Розенфельд Борис. Константин Большаков. «Забытый поэт Серебряного века»
Поэзия Московского университета: от Ломоносова и до… Константин Большаков
Сочинения Большакова на сайте Lib.ru: Классика